Ελληνική Εταιρεία Αισθητικής

Η Ελληνική Εταιρεία Αισθητικής (ΕΕΑ) είναι μη κερδοσκοπικό επιστημονικό σωματείο και ιδρύθηκε το 1960 από τον καθηγητή του ΕΜΠ Παναγιώτη Μιχελή (1903-1969)[]. Σκοπός της Εταιρείας είναι η μελέτη και η έρευνα των θεμάτων της Αισθητικής, του κλάδου δηλαδή της φιλοσοφίας, ο οποίος μεθοδικά προσεγγίζει και ερμηνεύει τα φαινόμενα της ανθρώπινης καλλιτεχνικής δημιουργίας. Είναι μέλος της Διεθνούς Εταιρείας Αισθητικής (International Association of Aesthetics)  

Η έδρα του σωματείου είναι στην Αθήνα.

Ίδρυση – στελέχωση
Η Ελληνική Εταιρεία Αισθητικής ιδρύθηκε στις 5 Σεπτεμβρίου 1960[].  Μεταξύ των ιδρυτικών μελών ήταν οι: Οδυσσέας Ελύτης, Έφη Π.Μιχελή,  Παναγιώτης Α. Μιχελής, Ευάγγελος Μουτσόπουλος, Νικόλαος Μουτσόπουλος, Παύλος Μυλωνάς, Δημήτριος Νιάνιας, Αλέξανδρος Ξύδης,  Τάκης Κ.Παπατσώνης, Τερέζα Πεντζοπούλου-Βαλαλά, Ποταμιάνου-Πιπινέλη Άννα, Άγγελος Τερζάκης, Δημήτριος Φατούρος, Έφη Φερεντίνου , Χατζηκυριάκος Γκίκας.

Τα μέλη του σωματείου διακρίνονται σε επίτιμα και τακτικά (αρχιτέκτονες, μουσικοί, καλλιτέχνες, ποιητές, φιλόσοφοι) τα βιογραφικά των οποίων είναι καταγεγραμμένα στην έκδοση  Μητρώο Μελών της Ελληνικής Εταιρείας Αισθητικής . Αθήνα, Ελληνική Εταιρεία Αισθητικής, (2021), επιμέλεια  Δημητσάντου-Κρεμέζη Αικ.

Πρόεδροι της Ελληνικής Εταιρείας Αισθητικής έχουν διατελέσει οι:

Από το 1960 έως το 1969 ο Παναγιώτης Α. Μιχελής (1903-1969) θεωρητικός αρχιτεκτονικής, καθηγητής του ΕΜΠ.

Από το 1970 έως το 1977 ο Τάκης Παπατσώνης (1895 -1977) ποιητής και ακαδημαϊκός.

Από το 1977 έως το 1981 ο Γεώργιος Μουρέλος (1912-1994) φιλόσοφος και καθηγητής στο Αριστοτέλειο Πανεπιστήμιο Θεσσαλονίκης.

Από το 1981 έως το 2017 ο Διονύσης Α. Ζήβας (1928-2018), αρχιτέκτων, ομότιμος καθηγητής του ΕΜΠ

Από το 2017 έως σήμερα η Αικατερίνη Δημητσάντου-Κρεμέζη, αρχιτέκτων, ομότιμη καθηγήτρια του ΕΜΠ

Στόχοι
Οι στόχοι του σωματείου αποκλειστικά κοινωφελείς είναι:

1.     Η μελέτη και η έρευνα των θεμάτων της Αισθητικής.

2.     Η ενίσχυση του γενικότερου ενδιαφέροντος για την Αισθητική, με την έντυπη και την ηλεκτρονική έκδοση συλλογικών τόμων και άλλων επιστημονικού περιεχομένου εντύπων και βιβλίων, με διαλέξεις και λοιπές, κατά την κρίση του Διοικητικού Συμβουλίου σχετικές δραστηριότητες και πρωτοβουλίες.

3.     Η αθλοθέτηση βραβείων σχετικών με τη μελέτη και η έρευνα των θεμάτων της Αισθητικής.

4.     Το σωματείο προς επιδίωξη του σκοπού του, με απόφαση του Διοικητικού του Συμβουλίου, δύναται να συμμετέχει ως μέλος ευρύτερων διεθνών Οργανισμών Αισθητικής και να ιδρύει ανάλογους, να συνεργάζεται δε με Σωματεία και εν γένει ιδρύματα που επιδιώκουν συναφείς σκοπούς. 

Δράσεις

Προς εκπλήρωση των στόχων της και την ενίσχυση του γενικότερου ενδιαφέροντος για την Αισθητική, η ΕΕΑ εκδίδει συλλογικούς τόμους και βιβλία, διοργανώνει Συνέδρια και ομιλίες και αθλοθετεί από το 2021 το Βραβείο Δοκιμίου Αισθητικής Παναγιώτης Μιχελής. Όλα τα  παρακάτω στοιχεία, οι εκδόσεις και οι λοιπές δραστηριότητες αναφέρονται στην περίοδο 2017-2025.

Συνέδρια
Ανάμεσα στους σκοπούς της Εταιρείας είναι η διοργάνωση επιστημονικών συνεδρίων, με στόχους την ενθάρρυνση νέων επιστημόνων ώστε να παρουσιάσουν και να δημοσιεύσουν τις μελέτες τους. Η Εταιρεία έχει διοργανώσει πρόσφατα  τα παρακάτω συνέδρια:

8ο (επετειακό) Μεσογειακό Συνέδριο Αισθητικής με θέμα «Η Αισθητική της καθημερινής ζωής στη σύγχρονη πόλη» (9-11Σεπτεμβρίου 2021) υπό την Αιγίδα του Ιδρύματος Μιχελή, του Εθνικού Μετσόβιου Πολυτεχνείου και του Πανεπιστημίου Πατρών (διαδικτυακά).Τα Πρακτικά του Συνεδρίου είναι υπό έκδοση.

Ελληνογαλλικό Συμπόσιο Αισθητικής 15-16/5/2024 με θέμα  «Τέχνη, Ερωτισμός, Οικολογία» σε συνεργασία της ΕΕΑ με την καθηγήτρια του Πανεπιστημίου Paris 1 Panthéon-Sorbonne κ. Pascale Weber, διεξήχθη  στην Αίθουσα Τελετών [αίθουσα Καυταντζόγλου] του ιστορικού κτηρίου Αβέρωφ του ΕΜΠ. Τα Πρακτικά του Συνεδρίου είναι υπό έκδοση.

Διήμερο Συνέδριο με θέμα «Κατοικώντας την ένδυση σύγχρονη αισθητική του οικείου». Το συνέδριο πραγματοποιήθηκε στις 30 / 31 Μαΐου 2025, στην Αίθουσα εκδηλώσεων του Ιδρύματος Π&Ε Μιχελή. Στόχος του Συνεδρίου ήταν η παρουσίαση ερευνών που αναζητούν τις σχέσεις που αναπτύσσονται στην σημερινή καθημερινότητα ανάμεσα στην αισθητική της κατοικίας και στην αισθητική της ένδυσης. Τα Πρακτικά του Συνεδρίου είναι υπό έκδοση.

Διαγωνισμός δοκιμίου  Αισθητικής "Παναγιώτης Μιχελής"
Η Ελληνική Εταιρεία Αισθητικής από το 2021 οργανώνει κάθε δεύτερο χρόνο τον διαγωνισμό συγγραφής δοκιμίου Παναγιώτης Μιχελής, που απευθύνεται σε νέες /νέους επιστήμονες, με θεωρητικό προσανατολισμό στην περιοχή της Αισθητικής και των Τεχνών. Τα θέματα του διαγωνισμού αντλούνται από τις περιοχές της  φιλοσοφίας της τέχνης, της αισθητικής, της ιστορίας και θεωρίας της τέχνης και της αρχιτεκτονικής, και άλλα συναφή με την επιστήμη της αισθητικής θέματα.Το βραβείο και οι έπαινοι απονέμονται σε ερευνητές/τριες, των οποίων τα κείμενα είναι πρωτότυπα. Η επιλογή πραγματοποιείται  από τριμελή κριτική επιτροπή και τα επιλεγμένα κείμενα δημοσιεύνται σε ειδική έκδοση της Ελληνικής Εταιρείας Αισθητικής.

Εκδόσεις
 Χρονικά Αισθητικής. Τόμος 1ος, 1962 έως Τόμος 48/2015-2019. Επιστημονικό δελτίο Αισθητικής και Φιλοσοφίας της Τέχνης. Από το 1987 εκδίδονται από το Ίδρυμα Παναγιώτη και Έφης Μιχελή με τη συνεργασία της Ελληνικής Εταιρείας Αισθητικής.
 Μητρώο Μελών της Ελληνικής Εταιρείας Αισθητικής. Αθήνα, Ελληνική Εταιρεία Αισθητικής, (2021). Επιμέλεια  Δημητσάντου-Κρεμέζη Αικ.
 Αισθητικής Εγκώμιον, Σύγχρονες Προσεγγίσεις, Αθήνα, Εκδόσεις Ευριδίκη (2024). ISBN 978-618-87001-7-8. Επιμέλεια  Μιράσγεζη Α. Δ. 
 Αισθητικές Προσεγγίσεις, Διαγωνισμός Δοκιμίου 01. Αθήνα, Ελληνική Εταιρεία Αισθητικής, (2024). ISBN 978-960-85016-4-5. Επιμέλεια Συμεωνίδης Θ.

Παραπομπές
Βιβλιογραφία

Χρονικά Αισθητικής. Τόμος 1ος, 1962 έως Τόμος 48/2015-2019, Ίδρυμα Παναγιώτη και Έφης Μιχελή με τη συνεργασία της Ελληνικής Εταιρείας Αισθητικής.